**RAPORT PËR TË DREJTAT E NJERIUT – SHQIPËRIA, 2020**

**PËRMBLEDHJE E PËRGJITHSHME**

Republika e Shqipërisë është demokraci parlamentare. Kushtetuta ia njeh autoritetin legjislativ parlamentit me një dhomë (Kuvendit), i cili zgjedh si kryeministrin ashtu edhe presidentin. Kryeministri drejton qeverinë, ndërsa presidenti ka pushtet ekzekutiv të kufizuar. Në vitin 2017, vendi zhvilloi zgjedhje parlamentare. Organizata për Siguri dhe Bashkëpunim në Europë (OSBE) raportoi se zgjedhjet respektuan liritë themelore por u njollosën nga pretendime për blerje votash dhe trysni të ushtruar ndaj votuesve. Zgjedhjet vendore u zhvilluan në qershor të vitit 2019, por partia kryesore e opozitës dhe parti të tjera i bojkotuan ato, duke akuzuar qeverinë për mashtrim zgjedhor. Misioni i organizatës për vëzhgim të zgjedhjeve vendore raportoi se si rrjedhojë e bojkotit, votuesit nuk patën zgjedhje kuptimplota mes mundësive politike të ofruara megjithëse votimet “u kryen në mënyrë përgjithësisht paqësore dhe të rregullt.” Organizata identifikoi pretendime të besueshme për blerje votash si edhe presion ndaj votuesve si nga partia në pushtet ashtu edhe nga partitë e opozitës.

Ministria e Brendshme mbikëqyr Gardën e Republikës dhe Policinë e Shtetit, e cila përfshin Policinë e Kufirit dhe Migracionit. Policia e Shtetit ka si përgjegjësi kryesore sigurinë e brendshme. Garda e Republikës mbron zyrtarët e lartë të shtetit, autoritetet e huaja dhe disa prona të shtetit. Ministria e Mbrojtjes mbikëqyr forcat e armatosura. Shërbimi Informativ Shtetëror i përgjigjet kryeministrit, mbledh informacion dhe kryen veprimtari të zbulimit të huaj dhe kundërzbulimit. Autoritetet civile ruajtën kontroll të efektshëm mbi forcat e sigurisë. Pati raportime për abuzime nga punonjës të forcave të sigurisë.

Çështjet kryesore të të drejtave të njeriut përfshinë: probleme me pavarësinë e gjyqësorit; kufizime ndaj shprehjes së lirë dhe të shtypit; korrupsionin e përhapur në të gjitha degët e qeverisë dhe institucionet bashkiake; moszbatim të ligjeve për punën e të miturve.

Pandëshkueshmëria mbeti problem serioz. Procedimi penal, dhe në veçanti dënimi, i zyrtarëve që kryen abuzime ishte sporadik dhe jo i njëtrajtshëm. Zyrtarë, politikanë, gjyqtarë dhe persona me interesa të fuqishme biznesi shpesh arritën të shmangnin procedimin penal.

**Seksioni 1. Respektimi i integritetit të personit, përfshirë lirinë nga:**

**a. Privimi i jetës në mënyrë arbitrare dhe vrasje të tjera të paligjshme apo me motiv politik**

Në datën 8 dhjetor, Policia e Shtetit gjuajti me armë dhe vrau një burrë në Tiranë i cili kishte shkelur kufizimet e orarit të vendosura prej COVID-19. Punonjësi i policisë i cili kreu vrasjen u arrestua dhe vrasja po hetohet nga një prokuror. Nuk pati raportime të tjera që qeveria apo agjentët e saj të kenë kryer vrasje arbitrare apo të paligjshme. Autoritetet civile të zbatimit të ligjit, si për shembull Policia e Shtetit, hetuan nëse vrasjet nga forcat civile të sigurisë ishin të justifikueshme dhe ndoqën procedime për agjencitë civile. Zbatuesit ushtarakë të ligjit kryen hetime për vrasje nga forcat e armatosura.

**b. Zhdukja**

Nuk pati raportime në lidhje me zhdukje nga autoritetet qeveritare apo në emër të tyre.

**c. Tortura dhe trajtime ose ndëshkime të tjera mizore, çnjerëzore ose degraduese**

Ndonëse kushtetuta dhe ligji i ndalojnë veprime të tilla, pati pretendime se policia dhe rojet e burgut disa herë rrahën të dyshuarit dhe të burgosurit dhe abuzuan me ta, në përgjithësi në rajonet e policisë.

Në një raport, në shtator të vitit 2019, për vizitën më të fundit të vitit 2018 në disa prej burgjeve dhe qendrave të paraburgimit në vend, Komiteti i Këshillit të Europës për Parandalimin e Torturës (KPT) raportoi se kishte marrë një numër të konsiderueshëm akuzash për keqtrajtimin e të dyshuarve për krime nga ana e oficerëve të policisë. Shumica e akuzave përfshinin përdorim me tepri të forcës në kohën e ndalimit ose menjëherë pas ndalimit. Disa akuza lidheshin gjithashtu me keqtrajtim gjatë transportimit apo marrjes në pyetje për herë të parë, dukshëm për të nxjerrë pranimin e fajit, për të siguruar informacion ose si ndëshkim. Akuzat për keqtrajtim përfshinin gjuajte me shuplakë, goditje me grusht, shkelma, goditje me objekte të forta dhe shtrëngim i tepruar i prangave.

Shërbimi për Çështjet e Brendshme dhe Ankesat (SHÇBA) mori ankesa për abuzime të policisë dhe për korrupsion, të cilat çuan në hetime të veprimeve të policisë. Zyra e Avokatit të Popullit, institucion i pavarur kushtetues që shërben për të kontrolluar qeverinë, raportoi se shumica e rasteve të akuzave për abuzim fizik apo psikologjik ndodhën gjatë arrestimit ose marrjes në pyetje.

Pandëshkueshmëria për sjelljen e gabuar të policisë vijoi të përbënte problem megjithëse qeveria bëri përpjekje për ta trajtuar këtë duke shtuar përdorimin e provës nga kamerat për të dokumentuar dhe proceduar shkeljet në sjellje nga policia. SHÇBA-ja shënoi rritje në numrin e hetimeve, procedimeve dhe ndëshkimeve të marra ndaj oficerëve për shkelje penale dhe administrative.

**Kushtet në burgje dhe në qendra paraburgimi**

Kushtet e këqija fizike dhe mungesa e kujdesit shëndetësor, në veçanti për kushtet e shëndetit mendor, mbetën probleme serioze, ashtu si edhe korrupsioni. Kushtet mbetën nën standardin e duhur në mjediset e paraburgimit në disa rajone të policisë në rrethinat e Tiranës dhe në qendra të tjera kryesore urbane.

Si rrjedhojë e pandemisë së COVID-19 në muajin mars, Drejtoria e Përgjithshme e Burgjeve pezulloi vizitat nga familjarët për të reduktuar përhapjen e virusit. Autoritetet shtuan kohën e përdorimit të telefonave për të burgosurit për të bërë telefonata me familjet e tyre dhe instaluan kompjuterë për të mundësuar komunikimin nëpërmjet Skype. Avokatët mund të vizitonin klientët e tyre por atyre u kërkohej të përdornin masat mbrojtëse dhe të ruanin distancën fizike. Në 23 mars, qeveria u dha një leje tre-mujore afërsisht 600 të burgosurve, duke i lejuar ata kështu të kryenin dënimin në shtëpi.

Kushtet fizike: Mbipopullimi ishte problem në disa mjedise. Komiteti Shqiptar i Helsinkit (KShH) dhe Zyra e Avokatit të Popullit raportuan mbipopullim në burgun e Zaharisë në Krujë.

Kushtet në burgje dhe në qendra paraburgimi ndryshonin në mënyrë të konsiderueshme në varësi të vjetërsisë dhe llojit të objektit. Të burgosurit ankoheshin se autoritetet e burgjeve i linin dritat ndezur në qelitë e tyre gjatë gjithë ditës, kjo masë është e detyruar me ligj. Mjediset e burgjeve në Krujë, Lushnje, Sarandë, Lezhë dhe Tepelenë, sipas raportimit të Zyrës së Avokatit të Popullit, kishin çështje infrastrukture me nevojë urgjente.

Zyra e Avokatit të Popullit dhe organizata joqeveritare (OJQ) raportuan se autoritetet i mbanin të burgosurit me probleme të shëndetit mendor në burgje normale, ku nuk kishte mundësi të mjaftueshme për kujdesin e shëndetit mendor. Që nga viti 2018, Ministria e Drejtësisë është përpjekur të sistemojë të burgosurit dhe paraburgosurit e burgut Zaharia në burgun e Lezhës. KShH-ja dhe avokati i popullit raportuan se qeveria nuk kishte marrë masa për t’i kthyer në institucion të veçantë mjekësor ndërtesat e planifikuara në burgun e Lezhës. Ministria e Drejtësisë po ndërton një burg për të dënuarit mbi 60 vjeç, i cili planifikohet të përfundojë në vitin 2021.

Përveç mjediseve rajonale në Tiranë (me përjashtim të komisariateve, të cilat janë njësi më të vogla nën drejtoritë rajonale të policisë), Durrës, Gjirokastër, Kukës, Fier dhe Korçë, kushtet në mjediset e administruara nga Ministria e Brendshme, si për shembull komisariatet e policisë dhe mjediset e përkohshme të paraburgimit, ishin të pamjaftueshme në disa aspekte. Disa mjedise paraburgimi në zona të thella nuk kishin ngrohje gjatë dimrit dhe disa kishin mungesë të kushteve bazë të higjienës, si për shembull dushe ose lavamanë. Mjediset ishin të vogla e të mbingarkuara, kishin mundësi të kufizuar përdorimi të tualeteve dhe kishin pak ose aspak ventilim, dritë natyrale ose shtretër dhe stola. Sistemet e monitorimit me kamera nuk ekzistonin ose ishin të pamjaftueshme në shumicën e rajoneve të policisë. Avokati i Popullit raportoi se mjediset e administruara nga Ministria e Brendshme ishin të mbipopulluara kryesisht si rrjedhojë e numrit të rritur të arrestimeve për vepra penale të shtuara së fundmi dhe mungesës së bashkërendimit dhe vonesave, përfshirë vonesa në caktimin e datës së gjyqit, nga Ministria e Drejtësisë.

Administrimi: Zyra e Avokatit të Popullit raportoi se zyrtarët e burgut dhe të policisë në përgjithësi bashkëpunonin gjatë hetimeve. Drejtoria e Përgjithshme e Burgjeve mori 173 ankesa deri në muajin nëntor, kryesisht në lidhje me vendimet për punësim ose korrupsion në sistemin penitenciar, ndërsa Avokati i Popullit mori 141 ankesa nga personat në paraburgim ose në burg deri në muajin gusht, por nuk referoi ndonjë rast për procedim penale.

Korrupsioni vazhdoi të mbetej problem serioz në qendrat e paraburgimit, në veçanti lidhur me mundësinë për përfshirje në punë dhe në programe të veçanta lirimi. Në vitin 2018, ish-drejtori i përgjithshëm i burgjeve, Arben Çuko, u arrestua nën akuzën për korrupsion. Në janar, gjykata e mbylli çështjen kundër Çukos pasi i reduktoi disa herë akuzat. Në korrik, drejtori i burgut të Lushnjës, Judmir Shurdhi, së bashku me një tjetër anëtar të stafit të burgut, u arrestuan për lirimin e paautorizuar të një të dënuari. Deri në muajin tetor, çështja e tyre vazhdonte të ishte ende nën hetim. Deri në muajin korrik, Drejtoria e Përgjithshme e Burgjeve raportoi se kishte kryer procedime disiplinore për 422 anëtarë stafi të burgjeve dhe kishte pushuar nga puna 33 të tjerë. Deri në muajin gusht, drejtoria kishte larguar nga puna gjashtë drejtues burgjesh dhe katër të tjerë ishin nën hetim.

Në muajin korrik, Kuvendi miratoi legjislacionin për minimizimin e komunikimit mes krimit të organizuar dhe anëtarëve të bandave në burgje dhe kontakteve të tyre nga jashtë, për të parandaluar administrimin e organizatave kriminale nga burgu. Deri në muajin gusht, katër të burgosur ishin vendosur nën këtë regjim.

Deri në muajin gusht, KShH-ja raportoi një vdekje të dyshimtë në burgun “Jordan Misja” në Tiranë, për të cilën u akuzua dhe u gjykua një i burgosur me aftësi të kufizuara mendore. Komiteti pretendonte se prokurorët dhe gjyqtarët e kësaj çështjeje kishin shkelur procedurat penale duke i mohuar të pandehurit të drejtën për të patur avokat dhe duke përdorur masa të tepërta sigurie mbi një person me aftësi të kufizuara mendore.

Monitorimi i pavarur: Qeveria në përgjithësi lejoi grupet për të drejtat e njeriut vendase dhe ndërkombëtare, median, organizmat ndërkombëtare, si për shembull Komisionin për Parandalimin e Torturës, të monitoronin burgjet dhe mjediset e paraburgimit.

Për shkak të pandemisë, avokati i popullit dhe organizata të tjera që monitorojnë sistemin penitenciar ishin të detyruara të punonin në distancë. Avokati i popullit nuk kreu inspektime fizike të burgjeve gjatë këtij viti.

Përmirësimet: Avokati i Popullit dhe KShH-ja konfirmuan rënie të përgjithshme në mbipopullimin e burgjeve si rrjedhojë e infrastrukturës së re dhe amnistive. Megjithatë, disa mjedise penitenciare vazhdonin të ishin përsëri të mbipopulluara.

**d. Arrestimi ose ndalimi në mënyrë arbitrare**

Ligji dhe kushtetuta ndalojnë arrestimin dhe ndalimin në mënyrë arbitrare dhe garantojnë të drejtën e çdo njeriu të provojë në gjykatë ligjshmërinë e arrestimit ose ndalimit të tij ose të saj. Qeveria në përgjithësi i zbatoi këto ndalime të ligjit dhe të kushtetutës.

**Procedurat e arrestimit dhe trajtimi i të ndaluarve**

Ligji kërkon që, me përjashtim të arrestimeve të bëra gjatë kryerjes së krimit, policia të arrestojë të dyshuarin për akte kriminale me urdhërarrest të lëshuar nga gjykata dhe të bazuar në prova të mjaftueshme. Nuk pati raportime për arrestime të fshehta. Sipas ligjit, policia duhet të informojë menjëherë një prokuror në lidhje me një arrestim. Prokurori mund ta lirojë të dyshuarin ose mund t’i bëjë kërkesë gjykatës, brenda 48 orësh, për ta mbajtur të ndaluar personin. Gjykata duhet gjithashtu të vendosë brenda 48 orësh nëse do ta vendosë të dyshuarin në paraburgim, të kërkojë dorëzani, t’i ndalojë udhëtimin, ose të kërkojë që i pandehuri të paraqitet rregullisht në polici. Prokurorët kanë kërkuar dhe gjykata ka urdhëruar ndalim në shumë raste penale, megjithëse gjykatat hera-herës kanë refuzuar kërkesat e prokurorëve për ndalim për të pandehur me lidhje të forta dhe profil të lartë.   
  
Sipas ligjit dhe bazuar në kërkesën e prokurorit, gjykata ka në dispozicion 72 orë për të rishikuar statusin e ndalimit në pritje të gjykimit të një arrestimi të urdhëruar nga gjykata. Policia mund të ndalojë, por jo të arrestojë formalisht, një të dyshuar për një periudhë jo më shumë se 10 orë. Për shkak të mbipopullimit në sistemin e burgjeve, të ndaluarit, përfshirë të miturit, rëndom kanë mbetur në qendrat e paraburgimit të policisë për periudha shumë më të gjata se maksimumi ligjor prej 10 orësh.

Avokati i Popullit raportoi se policia përdori forcë me tepri gjatë arrestimit të protestuesve që morën pjesë në protesta, kryesisht në Tiranë. Avokati i Popullit mori disa ankesa për përdorim të tepruar të forcës dhe lëndime nga gazi lotsjellës gjatë këtyre protestave dhe referoi një rast për ndjekje penale. Protestat kundër shembjes së Teatrit Kombëtar nga bashkia e Tiranës në datën 17 maj rezultuan në 64 arrestime, nën akuzat e mosrespektimit të zbatimit të ligjit dhe pjesëmarrje në grumbullime të paligjshme (shkelje e kufizimit të orarit të vendosur për të parandaluar përhapjen e COVID-19).

Kushtetuta iu kërkon autoriteteve që të informojnë personat e ndaluar menjëherë mbi të drejtat dhe akuzat e ngritura ndaj tyre. Autoritetet ligjzbatuese nuk e respektuan gjithmonë këtë detyrim. Ligji parashikon dorëzaninë dhe ekziston një sistem për të; policia shpesh i liron të ndaluarit pa dorëzani, me kusht që ata të paraqiten rregullisht në rajonin e policisë. Gjykatat shpesh urdhëruan të dyshuarit të paraqiteshin në polici ose prokurori një herë në javë. Dhe pse ligji u jep të ndaluarve të drejtën për të marrë menjëherë avokat, me shpenzimet e shtetit nëse është nevoja, OJQ-të raportuan se shpesh ka patur marrje në pyetje pa praninë e një avokati. Autoritetet lanë shumë të dyshuar në arrest shtëpie, shpesh me kërkesën e tyre, sepse nëse do të dënoheshin, iu llogaritej koha e qëndruar në arrest.

Arrestimi në mënyrë arbitrare: Kushtetuta dhe ligji ndalojnë arrestimin dhe ndalimin në mënyrë arbitrare. Megjithëse qeveria përgjithësisht i respektoi këto ndalime, pati raste kur policia ndaloi persona për t’i marrë në pyetje për periudha të gjata kohe pa i arrestuar ata formalisht.

Ndalimi në pritje të gjykimit: Ndonëse ligji kërkon përfundimin e shumicës së hetimeve brenda tre muajve, prokurori mund ta zgjasë këtë periudhë. Ligji parashikon që ndalimi në pritje të gjykimit të mos i kalojë tre vjet. Periudha më e gjatë e ndalimit në pritje të gjykimit shpesh ndodhte për shkak të hetimeve të vonuara, gabimeve të mbrojtjes ose mosparaqitjes së qëllimshme të avokatit mbrojtës. Ligji u mundëson gjyqtarëve t’u kërkojnë llogari avokatëve për mosrespektim të gjykatës. Burimet e kufizuara materiale, mungesa e hapësirës, administrimi i dobët i kalendarit të gjykatave, stafi i pamjaftueshëm dhe mosparaqitja e avokatëve dhe dëshmitarëve u bënë pengesë që sistemi i gjykatave të gjykonte çështjet brenda afatit kohor. Deri në muajin gusht, 47 për qind e popullsisë së burgjeve dhe qendrave të paraburgimit ishte në ndalim në pritje të gjykimit.

**e. Mohimi i gjyqit të drejtë publik**

Megjithëse kushtetuta parashikon pushtet gjyqësor të pavarur, presoni politik, kanosja, korrupsioni i përhapur si edhe burimet e kufizuara hera-herës penguan gjyqësorin të funksiononte në mënyrë të pavarur dhe të efektshme. Seancat gjyqësore shpesh nuk ishin të hapura për publikun. Punonjësit e sigurisë në gjykata shpesh nuk pranuan të lejonin vëzhgues në seanca dhe rregullisht merrnin në telefon gjyqtarin kryesues për ta pyetur nëse duhet të lejonin një individ ose jo i cili kërkonte të ndiqte një seancë të caktuar. Disa agjenci nuk morën parasysh urdhrat e gjykatës.

Qeveria vazhdoi të zbatonte një proces të monitoruar nga ndërkombëtarët për të vlerësuar gjyqtarët dhe për të shkarkuar ata me pasuri të pashpjegueshme ose lidhje me krimin e organizuar. Deri në nëntor, 45 për qind e gjyqtarëve dhe prokurorëve të cilët i ishin nënshtruar vlerësimit të vetingut dështuan dhe u shkarkuan, 37 përqind e kaluan procesin dhe 18 përqind dhanë dorëheqjen. Si rrjedhojë, Gjykata Kushtetuese kishte vetëm katër nga nëntë gjyqtarë në detyrë për pjesën më të madhe të vitit, gjë që e privonte nga kuorumi për të marrë vendime në lidhje me çështje që prisnin rishikim. Në muajin dhjetor, parlamenti dhe presidenti shtuan tre gjyqtarë të tjerë në gjykatë, duke arritur kështu një kuorum prej shtatë nga nëntë gjyqtarë. Gjykata e Lartë kishte vetëm tre nga 19 gjyqtarë në detyrë. Këta gjyqtarë nuk përbënin kuorum për të vendosur në lidhje me çështjet por kanë nisur të pakësojnë numrin e çështjeve të prapambetura, gjë e cila kërkon vetëm tre gjyqtarë.

Politizimi i emërimeve të së shkuarës në Gjykatën e Lartë dhe në Gjykatën Kushtetuese hera-herës kërcënonin të minonin pavarësinë dhe integritetin e këtyre institucioneve.   
  
Zbatimi i dispozitave të reformës në drejtësi çoi në ndalim të proceseve normale disiplinore ndërkohë që vendi ishte duke themeluar organizma të pavarura të disiplinës. Që nga krijimi i tij në shkurt, Inspektorati i Lartë i Drejtësisë, i cili kryen hetime disiplinore, ka aprovuar gjashtë vendime për të hapur hetime disiplinore ndaj magjistratëve. Në muajin korrik, Inspektorati i Lartë i Drejtësisë hapi procedimet disiplinore për shkelje të të drejtave të njeriut ndaj një prokurori dhe i dorëzoi gjetjet e këtij procesi te Këshilli i Lartë i Prokurorisë.

**Procedurat gjyqësore**

Kushtetuta dhe ligji parashikojnë të drejtën për gjykim të drejtë dhe publik pa vonesa të paligjshme. Ligji i prezumon të pandehurit të pafajshëm derisa të provohet fajësia dhe parashikon që të pandehurit të informohen menjëherë dhe me hollësi për akuzat e ngritura ndaj tyre, me përkthim falas nëse është e nevojshme. Të pandehurit kanë të drejtën të jenë të pranishëm në gjykim dhe të konsultohen me një avokat. Nëse nuk e përballojnë dot avokatin, u caktohet një avokat me shpenzimet e shtetit. Ligji u garanton të pandehurve kohë dhe mjedise të mjaftueshme për të përgatitur mbrojtjen si edhe përkthim falas. Të pandehurit kanë të drejtën të përballen me dëshmitarët kundër tyre dhe të paraqesin dëshmitarë dhe prova në mbrojtje të tyre. Të pandehurit nuk mund të detyrohen të dëshmojnë ose të pranojnë fajësinë. Të pandehurit kanë të drejtën të apelojnë. Në përgjithësi qeveria i respektoi këto të drejta, megjithëse gjykimet nuk ishin gjithnjë publike dhe gjetja e një avokati hera-herës ishte problematike. Për të mbrojtur të drejtat e të pandehurve dhe aksesin që ata kanë në provat kundër tyre, prokurori duhet të aplikojë pranë një gjyqtari të seancës paraprake dhe të bëjë kërkesë për ta dërguar çështjen në gjykim.

**Të burgosurit dhe të ndaluarit politikë**

Nuk pati raportime për të burgosur ose të ndaluar politikë.

**Procedurat gjyqësore civile dhe kompensimet**

Ndonëse individët dhe organizatat mund të kërkojnë kompensime civile për shkelje të të drejtave të njeriut, gjykatat ishin pre e korrupsionit, mosefektshmërisë, kanosjes dhe ndërhyrjeve politike. Këta faktorë cenuan autoritetin e gjyqësorit, kontribuuan në vendime gjyqësore të diskutueshme dhe çuan në zbatim jo të njëtrajtshëm të kodit civil. Gjykatat kanë ndërmarrë hapa për ta trajtuar këtë çështje duke përdorur pajisje regjistrimi audio. Pavarësisht të drejtës me ligj për asistencë ligjore falas në çështjet civile, OJQ-të raportuan se shumë pak individë përfituan nga kjo ndihmë gjatë këtij viti. Për të trajtuar këtë çështje, Ministria e Drejtësisë krijoi Drejtorinë e Ndihmës Juridike Falas, klinikat e ligjit në institucionet e arsimit të lartë, një platformë *online* gjatë pandemisë së COVID-19 si edhe një linjë telefoni për të kërkuar ndihmë juridike falas.

Personat të cilët i kishin shfrytëzuar mundësitë për zgjidhje në gjykatat brenda vendit mund të apelonin në Gjykatën Europiane të të Drejtave të Njeriut (GJEDNJ). Në shumë raste, autoritetet nuk i vunë në zbatim vendimet e GJEDNJ-së, në veçanti ato që kishin të bënin me të drejtën për gjykim të drejtë dhe të lirë. Zyra e Avokatit të Popullit shprehu shqetësimin mbi rritjen e ngarkesës së çështjeve të GJEDNJ-së, mbi shkallën e ulët të zbatimit të vendimeve gjyqësore në vend dhe mbi mosekzekutimin e vendimeve përfundimtare të gjykatave dhe GJEDNJ-së.

Personat të cilët ishin të dënuar politikë nën regjimin e mëparshëm komunist vazhduan t’i kërkonin kompensim qeverisë. Qeveria përparoi deri diku në dhënien e kompensimeve gjatë këtij viti.

**Rikthimi i pronës**

Zyra e Avokatit të Popullit dhe OJQ-të raportuan se disa pretendues u përpoqën të siguronin proces të drejtë nga qeveria për pretendimet e tyre për pronat. Mijëra pretendime për prona private dhe fetare të konfiskuara gjatë periudhës së komunizmit mbetën të pazgjidhura nga Agjencia e Trajtimit të Pronave. Pretenduesit mund të apelojnë në GJEDNJ dhe shumë çështje ishin ende në pritje për rishikim nga GJEDNJ-ja. Zyra e Avokatit të Popullit raportoi se deri në muajin qershor, 39 çështje kundër shtetit ishin përpara GJEDNJ-së, të cilat përfshinin miliona euro në pretendime. Zyra e Avokatit të Popullit raportoi se qeveria në përgjithësi kreu pagesat sipas një afati kohor të përcaktuar nga GJEDNJ-ja. Parlamenti miratoi në muajin prill legjislacionin që lejon pronarët të kërkojnë kthim dhe kompensim për prona bujqësore që u kolektivizuan nga qeveria komuniste.

Vendi mbështeti Deklaratën Terezin në vitin 2009 dhe Udhëzimet dhe Praktikat më të Mira në vitin 2010. Nuk ka ndonjë ligj për rikthim ose kompensim që lidhet me konfiskimin e pronës private gjatë kohës së Holokaustit. Sipas ligjit, komunitetet fetare kanë të njëjtat të drejta rikthimi dhe kompensimi si personat fizikë dhe ligjorë. Qeveria raportoi se nuk kishte pretendime pronash të dorëzuara nga viktima të Holokaustit.

Raporti i Departamentit të Shtetit për Kongresin mbi *Aktin e Drejtësisë për të Mbijetuarit e Pakompensuar Sot (JUST)*, i publikuar më 29 korrik 2020, mund të gjendet në faqen e internetit të Departamentit: <https://www.state.gov/reports/just-act-report-to-congress/>.

**f. Ndërhyrja arbitrare ose e paligjshme në privatësi, familje, shtëpi ose korrespondencë**

Kushtetuta dhe ligjet i ndalojnë ndërhyrjet arbitrare ose të paligjshme në privatësi, familje, shtëpi ose korrespondencë, por pati raportime se qeveria nuk i kishte respektuar këto ndalime. Prokuroria e Tiranës referoi dy çështje në gjykatë pasi kreu hetimet.

**Seksioni 2. Respektimi i të drejtave të njeriut, ku përfshihet:**

**a. Liria e fjalës dhe e shtypit**

Kushtetuta garanton lirinë e fjalës, përfshirë atë të shtypit, dhe qeveria në përgjithësi i respektoi këto të drejta, megjithëse shpifja është vepër penale. Pati raportime se qeveria, biznesi dhe grupet kriminale kërkuan të ndikonin median në mënyrë të papërshtatshme.

Liria e shtypit dhe medias, përfshirë median *online*: Media e pavarur ishte aktive dhe shprehu një gamë të gjerë pikëpamjesh. Pati përpjekje për të ushtruar trysni të drejtpërdrejtë ose jo të drejtpërdrejtë politike dhe ekonomike mbi median, përfshirë përdorimin e kërcënimeve dhe dhunës ndaj gazetarëve të cilët u përpoqën të hetonin krimin dhe korrupsionin.

Pronarët e bizneseve përdorën lirshëm mediat e tyre për të përfituar favore dhe për të promovuar interesat e tyre te partitë politike. Shumica e pronarëve të stacioneve televizive private përdorën përmbajtjen e transmetimeve të tyre për të ndikuar veprimet e qeverisë në drejtim të bizneseve të tyre. Pati raportime të besueshme se përfaqësues të lartë të mediave përdorën njësitë mediatike për t’i bërë shantazh biznesit duke kërcënuar me mbulim të pafavorshëm mediatik, herë me lajme faktike e herë spekulative. Presioni politik, korrupsioni dhe mungesa e fondeve kufizuan median private të shkruar dhe gazetarët raportuan se kishin praktikuar vetëcensurim. Pasiguria ekonomike për shkak të mungesës së kontratave të zbatueshme të punës zbehu pavarësinë e reporterëve dhe kontribuuoi në njëanshmëri në raportim. Unioni i Gazetarëve Shqiptarë (UGSH) vazhdoi të raportonte vonesa të mëdha në dhënien e pagave të reporterëve në shumë kompani mediatike, në disa raste deri në 10 muaj vonesë. Sipas unionit të gazetarëve, pandemia i përkeqësoi këto vonesa. Problemet financiare bënë që disa gazetarë të mbështeteshin më shumë në burime të jashtme të ardhurash, gjë që vuri në pikëpyetje integritetin e tyre në raportim.

OJQ-të pohuan se etika profesionale nuk ishte përparësi për disa prej portaleve të reja të lajmeve në vend të llogaritura mbi 900 të tilla, duke ngritur kështu shqetësime mbi përhapjen e lajmeve të pavërteta në përfitim të interesave të veçanta financiare, politike dhe kriminale. Shtimi i madh i numrit të mediave *online* ofroi shumëllojshmëri pikëpamjesh si edhe mundësi për korrupsion.

Dhuna dhe ngacmimi: Deri në muajin nëntor, UGSH-ja raportoi pesë raste dhune dhe kanosjeje ndaj anëtarëve të medias dhe se interesat politike dhe ato të biznesit i bënë gazetarët pre të presionit. Në muajin mars, policia ndaloi për disa orë një reporter pas kërkesës për azil të shtetasit turk Selami Simsek (shikoni nën-seksionin “Mundësia për Azil” më poshtë). Në muajin qershor, policia ndaloi një reporter për disa orë teksa ai ishte duke filmuar një operacion prishje ndërtese në Lezhë. Policia nuk dha shkak për ndalimin. Në muajin tetor pati një shpërthim në hyrjen e shtëpisë së gazetarit të Televizionit News 24, Elidon Ndreka; nuk u raportuan të lënduar. UGSH-ja e dënoi incidentin dhe u bëri thirrje autoriteteve të ndëshkonin autorët.

Censura ose kufizimet e përmbajtjes: Gazetarët shpesh praktikuan vetëcensurimin për të shmangur dhunën dhe ngacmimet. UGSH-ja citoi censurën dhe vetëcensurimin si problemet kryesore të gazetarëve. Sipas një sondazhi me 800 profesionistë të medias, i cili u publikua në vitin 2019, 62 për qind e pjesëmarrësve mendonin se kishte ndërhyrje nga individë ose nga politika, 60 për qind mendonin se kishte ndërhyrje nga pronarë të medias, 39 përqind mendonin se kishte vetëcensurim dhe 31 për qind mendonin se kishte korrupsion në media. Rreth 78 për qind e profesionistëve të medias mendonin se kishte gazetarë të cilët ishin përfshirë në praktika korruptive për të keqraportuar ngjarje.

Ligjet për shpifjen: Ligji lejon partitë politike të ngrenë akuza penale dhe të marrin kompensim financiar për fyerje ose publikim të qëllimshëm të informacionit të pavërtetë. OJQ-të raportuan se gjobat ishin të tepërta dhe, së bashku me regjistrimin e dënimit në të dhënat penale të të pandehurit, cenonin lirinë e shprehjes. UGSH-ja shprehu shqetësimin se deri në muajin gusht, kishte më shumë se 20 padi ndaj gazetarëve, kryesisht për shpifje.

Në vitin 2019, Parlamenti miratoi legjislacionin e ashtuquajtur paketa anti-shpifje, i cili amendoi ligjet ekzistuese për median për të trajtuar shpifjen. OJQ-të dhe disa organizata ndërkombëtare i kritikuan këto amendime, duke nxitur debat publik, dhe presidenti e riktheu ligjin në parlament në 11 janar.

**Liria e internetit**

Qeveria nuk e kufizoi dhe as e ndërpreu mundësinë e shfrytëzimit të internetit dhe as nuk censuroi përmbajtjen *online*. Nuk pati raportime të besueshme që qeveria të ketë monitoruar komunikimet private *online* pa autoritetin e duhur ligjor për ta bërë këtë.

**Liria akademike dhe aktivitetet kulturore**

Nuk pati kufizime nga qeveria të lirisë akademike apo aktiviteteve kulturore.

**b. Liria për grumbullim paqësor dhe formimi i shoqatave**

Kushtetuta dhe ligji garantojnë liritë e grumbullimit paqësor dhe shoqatat dhe qeveria në përgjithësi i respektuan këto të drejta.

**c. Liria e fesë**

Shikoni *Raportin Ndërkombëtar për Lirinë e Fesë* nga Departamenti i Shtetit në faqen: [www.state.gov/religiousfreedomreport/](http://www.state.gov/religiousfreedomreport/).

**d. Liria e lëvizjes**

Kushtetuta dhe ligji garantojnë lirinë e lëvizjes së brendshme, udhëtimeve jashtë vendit, emigracionin dhe riatdhesimin, dhe në përgjithësi qeveria i respektoi këto të drejta.

Lëvizja brenda vendit: Për të përfituar shërbimet shtetërore, individët që ndryshojnë vendbanimin brenda vendit duhet të transferojnë gjendjen civile në komunitetin e ri ku vendosen dhe të provojnë ligjshmërinë e banesës së re nëpërmjet dokumentit të pronësisë, një kontrate qiramarrjeje të banesës, ose faturave të ujit dhe të dritave. Shumë individë nuk mund të siguronin provë dhe si rrjedhojë nuk patën mundësi të shfrytëzonin shërbimet publike. Qytetarë të tjerë, në veçanti të komuniteteve rom dhe egjiptiano-ballkanik, nuk ishin të regjistruar formalisht në komunitetet ku banonin. Ligji nuk e ndalon regjistrimin e tyre, por ky shpesh ishte i vështirë për t’u realizuar. Shumë romë dhe egjiptiano-ballkanas nuk patën mundësitë financiare për t’u regjistruar. Në muajin shtator, media raportoi raste në të cilat Ministria e Brendshme, duke përgatitur listat e votuesve për zgjedhjet vendore të planifikuara për në muajin prill 2021, kishte transferuar vendbanimin e disa qytetarëve pa dijeninë e tyre. Ministria i korrigjoi disa prej këtyre transferimeve.

**e. Personat e zhvendosur brenda vendit**

Nuk vlen.

**f. Mbrojtja e refugjatëve**

Qeveria bashkëpunoi me UNHCR-në dhe organizata të tjera humanitare për të siguruar mbrojtje dhe asistencë për refugjatët, azilkërkuesit, personat pa shtetësi dhe persona të tjerë.

Abuzimi me migrantët, refugjatët dhe personat pa shtetësi: Zyra e Komisionerit të Lartë të Kombeve të Bashkuara për Refugjatët raportoi disa raste ku policia e kufirit kthente migrantët në Greqi pavarësisht shprehjes që qëllimit të tyre për të kërkuar azil.

Autoritetet ndaluan 7404 migrantë të parregullt të cilët hynë në vend në periudhën janar – gusht, kryesisht në kufirin jugor të vendit me Greqinë; shumica e atyre që nuk bënë kërkesë për azil u deportuan në Greqi brenda 24 orësh. Migrantët e ndaluar më në brendësi të vendit mund të kalonin disa javë në njësinë e mbyllur të ndalimit të migrantëve në Karreç, në pritje të deportimit. Migrantët që kërkuan azil u strehuan në njësinë e hapur për migrantët në Babrru. Shumë prej migrantëve të parregullt të vendosur në Babrru u kapën përsëri më vonë në përpjekje për të kaluar kufirin drejt Malit të Zi, në vend që të qëndronin brenda vendit për të vijuar me kërkesën për azil. Qendrat e Karreçit dhe Babrrusë u përballën me tkurrje fondesh dhe qeveria e mbylli përkohësisht qendrën e Babrrusë për të parë vjetërsimin dhe prishjen e ndërtesës dhe llogaritur riparimet e nevojshme.   
  
Policia lejoi UNHCR-në, Zyrën e Avokatit të Popullit dhe OJQ-në “Caritas” të monitoronin aksesin që kishin të ardhurit në procedurat kombëtare dhe kthimin e personave në vendet nga të cilat kishin ardhur. Avokati i popullit dhe “Caritas”-i u lejuan gjithashtu të monitoronin ndalimin e migrantëve.

Dëbimi: Dëbimi në 1 janar i Harun Çelikut, shtetas i Turqisë dhe i dyshuar si ndjekës i Fethullah Gulenit, për të cilin qeveria turke pretendonte se qëndronte mbas përpjekjes për grusht shteti në Turqi në vitin 2016, ngriti pyetje rreth aksesit të Çelikut për azil. Çeliku ishte arrestuar në vitin 2019 në Aeroportin Ndërkombëtar të Tiranës në përpjekje për të udhëtuar me një vizë kanadeze të falsifikuar. Kur Çeliku e përfundoi dënimin me burgim, autoritetet e kufirit e dëbuan nga vendi duke e vendosur në një fluturim për në Turqi, pavarësisht pohimeve se Çeliku kishte kërkuar azil. Raporteri i veçantë i OKB-së për të drejtat e njeriut të migrantëve, bashkë me organizma të tjera të OKB-së, nisën një hetim, përfshirë edhe për pyetjen nëse kjo ishte apo jo çështje dëbimi.

Bashkështetasi i Çelikut dhe ndjekësi i dyshuar i Gulenit, Selami Simseku, u arrestua po ashtu në vitin 2019 për tentativën e udhëtimit me vizë kanadeze të falsifikuar. Simseku u lirua nga burgu në 9 mars por u mbajt në mjediset e njësisë së mbyllur për migrantë të Karreçit. Media raportoi se Simseku u mor në Ministrinë e Brendshme në orën 9 të darkës -- jashtë orarit të punës -- në datën 9 mars pas lirimit nga burgu, për një intervistë në lidhje me aplikimin për azil. Qeveria ia mohoi aplikimin në të njëjtën ditë dhe Komisioni Kombëtar për Azilin dhe Refugjatët ia refuzoi apelimin në 10 shtator. U diskutua nëse Simseku u njoftua në kohën e duhur për secilin prej vendimeve. Qeveria turke vazhdon të nxisë për rikthimin e Simsekut dhe të tjerëve që dyshohen të jenë të lidhur me Fethullah Gulenin.

Mundësia për azil: Ligji parashikon dhënien e azilit ose statusit refugjat dhe qeveria ka ngritur një sistem për sigurimin e mbrojtjes për refugjatët.

Pati raportime të besueshme nga OJQ, migrantë dhe azilkërkues se autoritetet nuk ndoqën procedurat e parashikuara me ligj për disa azilkërkues dhe se në raste të tjera ata që kërkonin azil nuk patën mundësi të siguronin kujdes social dhe shërbime të tjera për shkak të shpërndarjes së kufizuar të kartave të identitetit. “Caritas”-i dhe Zyra e Avokatit të Popullit kishin kritika ndaj procedurave qeveritare për kontrollin dhe ndalimin e migrantëve. Pati raportime se policia e kufirit detyroi migrantët të ktheheshin nga kishin ardhur, në Greqi.

Ligji për azil u kërkon autoriteteve të japin ose mohojnë azilin brenda 51 ditësh nga kërkesa fillestare e azilkërkuesit. Sipas ligjit, azilkërkuesit nuk mund të përballen me akuza penale për hyrje të paligjshme në vend nëse kontaktojnë me autoritetet brenda 10 ditësh nga mbërritja në vend.

Vend i sigurt origjine/Tranzit: Ligji kufizon individët nga vende origjine të sigurta ose tranziti të kërkojnë azil ose të marrin statusin refugjat. UNHCR-ja raportoi se ishte refuzuar një kërkesë për azil bazuar në listën e vendeve të sigurta që disponon qeveria, përfshirë Greqinë.

Punësimi: Ndonëse ligji i lejon refugjatët të punojnë, së pari ata duhet të marrin nënshtetësi shqiptare që të mund të sigurojnë kartë identiteti dhe leje pune.

Mundësi shfrytëzimi të shërbimeve bazë: Ligji u garanton refugjatëve mundësi përdorimi të shërbimeve publike, përfshirë arsimin, kujdesin shëndetësor, strehimin, zbatimin e ligjit, procedura gjyqësore si edhe ndihmë ligjore.

**g. Personat pa shtetësi**

Sipas statistikave të UNHCR-së, përafërsisht 700 persona në rrezik për pashtetësi u identifikuan gjatë mandatit të agjencisë për mungesën e shtetësisë deri në nëntor. Qeveria nuk disponon të dhëna në lidhje me numrin e plotë të personave pa shtetësi ose personave në rrezik për humbje të shtetësisë në vend. Ligji i lejon personat pa shtetësi të kërkojnë nënshtetësinë sipas disa kushtesh, megjithëse nuk ka legjislacion më vete që trajton posaçërisht nënshtetësinë për personat pa shtetësi. UNHCR-ja raportoi se legjislacioni i ri për nënshtetësinë e ka ulur në mënyrë të ndjeshme rrezikun për pashtetësi në vend.

**Seksioni 3. Liria për të marrë pjesë në procesin politik**

Kushtetuta dhe ligji u garantojnë qytetarëve mundësinë të zgjedhin qeverinë e tyre në zgjedhje periodike të lira e të drejta të zhvilluara me votim të fshehtë dhe të bazuara në të drejtën universale dhe të barabartë të votës.

**Zgjedhjet dhe pjesëmarrja politike**

Zgjedhjet e fundit: Zgjedhjet qendrore parlamentare më të afërta u zvilluan në vitin 2017. Misioni i vëzhgimit të zgjedhjeve i OSBE-së raportoi se konkurrentët “mundën të bënin fushatë lirshëm dhe liritë themelore u respektuan.” OSBE-ja vërejti gjithashtu se “politizimi i vazhdueshëm i organizmave dhe institucioneve në lidhje me zgjedhjet si edhe pretendimet e përhapura për blerje votash dhe presion ndaj votuesve pakësuan besimin e publikut në procesin zgjedhor.” Në lidhje me vetë votimet, misioni i OSBE-së vërejti “një ditë zgjedhjesh përgjithësisht me rend” por vuri re se “procedurat e rëndësishme nuk u respektuan plotësisht në një numër të konsiderueshëm qendrash votimi të vëzhguara.”

Zgjedhjet vendore u zhvilluan në qershor të vitit 2019. Partia kryesore e opozitës dhe disa të tjera i bojkotuan zgjedhjet, duke akuzuar për bashkëpunim të qeverisë me krimin e organizuar për kryerjen e mashtrimit zgjedhor. Misioni për vëzhgimin e zgjedhjeve i OSBE-se raportoi se, si rrjedhojë e bojkotit, “votuesit nuk kishin zgjedhje kuptimplotë mes mundësive politike” dhe se “pati pretendime të besueshme nga qytetarë të cilëve u ishte bërë presion nga të dyja anët.”

Partitë politike dhe pjesëmarrja politike: Mediat raportuan pretendime për përdorimin e burimeve publike për qëllime fushate partiake në zgjedhjet parlamentare të vitit 2017 dhe ato vendore në vitin 2019 dhe pati raportime për ndikim të paligjshëm politik në media. Pati gjithashtu raportime për mundësi të kufizuara votimi për personat me aftësi të kufizuara.

Pjesëmarrja e grave dhe pakicave: Nuk ka ligje që të kufizojnë pjesëmarrjen e grave dhe anëtarëve të grupeve të pakicave në procesin politik dhe këta morën pjesë. Pas zgjedhjeve të vitit 2017, pjesa e anëtarëve të Kuvendit që ishin gra u rrit në masën rekord prej 29 për qind dhe pas një riorganizimi madhor të qeverisë, numri i zyrtareve të larta gra në qeveri u rrit në 53 për qind. Ligji drejtues i zgjedhjeve të anëtarëve të Kuvendit kërkon që 30 për qind e kandidateve të jenë gra dhe që gratë të bëjnë pjesë në 30 për qind të posteve me emërim dhe me zgjedhje. Sipas raportit përfundimtar të OSBE-së për zgjedhjet e vitit 2017, partitë më të mëdha nuk e respektuan gjithnjë kuotën e detyruar 30 për qind në listat e kandidatëve të tyre. Komisioni Qendror i Zgjedhjeve i gjobiti partitë por prapëseprapë i pranoi listat e tyre.

Pati anëtarë të pakicave që bënë pjesë si kandidatë si në parti pakicash edhe në parti kryesore në zgjedhjet parlamentare të vitit 2017 dhe zgjedhjet vendore të vitit 2019. Vëzhguesit vunë re fushata në gjuhën greke dhe maqedonase pa incidente. Megjithatë, vëzhguesit raportuan se disa pakica ishin të prekshme nga blerja e votës. Një kandidat egjiptiano-ballkanas iu bashkua Kuvendit si deputet kur Komisioni Qendror i Zgjedhjeve zëvendësoi deputetët e opozitës të cilët dhanë dorëheqjen në shkurt të vitit 2019.

**Seksioni 4. Korrupsioni dhe mungesa e transparencës në qeveri**

Ligji parashikon dënime penale për korrupsionin e kryer nga zyrtarët publikë, dhe gjithashtu ndalon individët me dënime penale nga poste shërbimi si kryetarë bashkiakë, deputetë ose në poste qeveritare ose shtetërore, por qeveria nuk e zbatoi ligjin efektshmërisht. Zyrtarët shpesh u përfshinë në praktika korruptive pa u ndëshkuar. Korrupsioni ishte i përhapur në të gjitha degët e qeverisë dhe zyrtarët shpesh u përfshinë në praktika korruktive pa ndëshkueshmëri. Shembujt përfshijnë një kandidat për kryetar bashkie në vitin 2019, i dënuar më parë për trafikim droge.

Kushtetuta u kërkon gjyqtarëve dhe prokurorëve t’i nënshtrohen vlerësimit për pasuri të pashpjegueshme, lidhje me krimin e organizuar dhe aftësi profesionale. Komisioni i Pavarur i Kualifikimit kreu verifikimet dhe Dhoma e Apelimit rishikoi vendimet e kontestuara. Operacioni Ndërkombëtar i Monitorimit, i përbërë nga ekspertë ligjorë ndërkombëtarë, mbikëqyri procesin. Deri në muajin nëntor, ishin larguar nga detyra 125 gjyqtarë dhe prokurorë, 103 ishin konfirmuar në detyrë, ndërkohë që 48 të tjerë kishin dhënë dorëheqjen për të mos iu nënshtruar vetingut.

Disa agjenci qeveritare hetuan raste korrupsioni, por burimet e kufizuara, rrjedhja e informacionit gjatë hetimit, presioni i vërtetë politik apo i perceptuar si i tillë, si edhe sistemi pa plan i riemërimeve penguan hetimet.

Korrupsioni: Nga muaji janar deri në muajin shtator, Prokuroria e Përgjithshme regjistroi 20 çështje të reja për korrupsion dhe pushoi shtatë. Departamenti i Administratës, Transparencës dhe Antikorrupsionit hetoi 29 çështje që çuan në 115 masa administrative dhe 153 masa disiplinore.

Krijimi, në dhjetor të vitit 2019, i Zyrës së Posaçme të Prokurorisë për Korrupsionin dhe Krimin e Organizuar, njëra prej dy njësive që përbëjnë Strukturën e Posaçme Kundër Korrupsionit dhe Krimit të Organizuar, rezultoi në 327 hetime të reja të krimit dhe 65 kërkesa të dërguara në gjykatë deri në muajin nëntor. Megjithëse procedimet e prokurorisë përparuan në ndjekjen e çështjeve të korrupsionit publik në nivele të ulëta, përfshirë prokurorë dhe gjyqtarë të korruptuar, ndjekja penale e të dyshuarve në nivele të larta mbeti dukuri e rrallë për shkak të frikës së hetuesve nga hakmarrja, mungesës së burimeve dhe korrupsionit brenda vetë gjyqësorit. Në muajin shtator, Gjykata e Apelit riktheu dënimin e një ish-ministri të brendshëm për rigjykim. Në nëntor, Zyra e Posaçme e Prokurorisë ngriti akuza ndaj një ish-prokurori të përgjithshëm për fshehje të pronave dhe i sekuestroi disa prej këtyre pronave në muajin dhjetor.

Inspektorati i Lartë raportoi se deri në muajin gusht kishte referuar 60 çështje të reja në prokurori, përfshirë dy deputetë, një zëvendës-ministër, tre kryetarë bashkie, 32 drejtorë të përgjithshëm të agjencive publike, një drejtues të prokurimit publik në doganë dhe pesë drejtues të departamenteve rajonale të doganës. Akuzat përfshinin refuzim të deklarimit të pasurive, fshehje të pasurive ose falsifikim të deklarimit të pasurive, pastrim parash, evazion taksash, falsifikim dokumentesh dhe korrupsion i përgjithshëm.

Korrupsioni i policisë mbeti problem. Deri në muajin qershor, SHÇBA-ja mori 5051 ankesa nëpërmjet një linje raportimi për antikorrupsionin, nga të cilat 1819 ishin brenda juridiksionit të shërbimit dhe 3232 iu referuan agjencive të tjera. Deri në muajin nëntor, SHÇBA-ja hetoi 1016 ankesa. Shumica e ankesave ngrinin pretendimin e mosveprimit, shkelje të procedurave standarde të veprimit, abuzim me detyrën, veprime arbitrare, njëanshmëri të policisë, gjoba të padrejta dhe korrupsion pasiv. SHÇBA-ja i referoi prokurorisë 202 çështje që përfshinin 299 zyrtarë. Zyra e Avokatit të Popullit përpunoi gjithashtu ankesa ndaj punonjësve të policisë, kryesisht në lidhje me probleme me arrestimet dhe mbajtjet në paraburgim.

Policia nuk e zbatoi ligjin gjithnjë me barazi. Njohjet personale, lidhjet politike ose kriminale, infrastruktura e mangët, mungesa e pajisjeve dhe mbikëqyrja e pamjaftueshme shpesh ndikuan në zbatimin e ligjit. Autoritetet vazhduan t’i trajtonin këto probleme duke rinovuar mjediset e policisë, duke zëvendësuar automjetet me mjete më të mira dhe duke theksuar publikisht masat kundër korrupsionit. Qeveria ka ngritur një sistem për vlerësimin e punonjësve të sigurisë dhe deri në muajin nëntor kishte përfunduar vetingu për 32 drejtues të niveleve të larta të policisë dhe SHÇBA-së.

Deklarimet financiare: Ligji u kërkon zyrtarëve publikë të deklarojnë pronat e tyre tek Inspektorati i Lartë i Deklarimit dhe Kontrollit të Pasurive dhe Konfliktit të Interesit, i cili monitoroi dhe verifikoi këto deklarime dhe i bëri ato publike. Ligji e autorizon Inspektoratin e Lartë të gjobisë zyrtarët që nuk plotësojnë kërkesat e deklarimit ose t’i referojë ata në prokurori.

Deri në muajin gusht, Inspektorati i Lartë kishte gjobitur 10 individë për mosdeklarimin e pronave të tyre ose për konflikt interesi, apo për shkelje të legjislacionit për mbrojtjen e bilbilfryrjes. Gjykatat në përgjithësi lanë në fuqi gjobat e vëna nga Inspektorati i Lartë.

**Seksioni 5. Qëndrimi qeveritar në lidhje me hetimin ndërkombëtar dhe joqeveritar të dyshimeve për abuzime me të drejtat e njeriut**

Grupet vendase dhe ndërkombëtare për të drejtat e njeriut vepruan në përgjithësi pa kufizime nga qeveria, duke hetuar dhe publikuar gjetjet e tyre mbi çështje të të drejtave të njeriut. Punonjësit qeveritarë në përgjithësi ishin bashkëpunues dhe reaguan ndaj këndvështrimeve të tyre.

Organizma qeveritare të të drejtave të njeriut: Zyra e Avokatit të Popullit është institucioni kryesor i pavarur për promovimin dhe zbatimin e të drejtave të njeriut. Ky institucion autorizohet nga ligji të monitorojë dhe të raportojë për burgjet dhe qendrat e paraburgimit. Zyra mund të nisë një hetim bazuar në ankesa ose me autoritetin e saj. Megjithëse Zyra e Avokatit të Popullit nuk pati pushtetin të zbatonte vendimet, ajo veproi si monitoruese e shkeljeve të të drejtave të njeriut.

Zyra e Avokatit të Popullit kishte mungesa në fonde dhe në personel.

Kuvendi ka komisione për çështjet ligjore, administratën publike dhe të drejtat e njeriut, të cilat vlerësojnë raportin vjetor të Zyrës së Avokatit të Popullit. Komisioni ishte i përfshirë dhe i efektshëm në çështjet ligjore.

**Seksioni 6. Diskriminimi, abuzimet shoqërore dhe trafikimi i personave**

**Gratë**

Përdhunimi dhe dhuna në familje: Përdhunimi, përfshirë përdhunimin nga bashkëshorti, përbën krim; ligji përfshin gjithashtu dispozita për ngacmimin seksual. Ndëshkimet për përdhunim dhe sulm seksual varen nga mosha e viktimës. Për përdhunimin e një të rriture, ndëshkimi është nga tre deri në 10 vjet burgim. Qeveria nuk e zbatoi ligjin efektshëm. Autoritetet nuk i organizuan të dhënat për të reflektuar procedimet për përdhunim nga bashkëshorti. Koncepti i përdhunimit bashkëshortor nuk kuptohej mirë dhe autoritetet shpesh nuk e konsideronin krim.

Ligji për dhunën në familje ofron mbrojtje për viktimat në një marrëdhënie ose lidhje/bashkim civil dhe garanton nxjerrjen e urdhrit të mbrojtjes që mbulon automatikisht edhe fëmijët. Në muajin nëntor, Kuvendi amendoi ligjin për të parashikuar urdhërimin e abuzuesit që të largohet nga banesa e viktimës. Policia zbatoi proceset e shpërndarjes së aplikimeve elektronike brenda Sistemit të Menaxhimit të Rasteve në Polici, të cilat lejojnë lëshimin e menjëhershëm të urdhrave të mbrojtjes dhe nxjerrin të dhëna për urdhrat e lëshuar. Deri në muajin nëntor, sistemi u përdor për të dokumentuar nxjerrjen e 2324 urdhra mbrojtjeje.

Në muajin prill, Ministria e Shëndetësisë dhe Mbrojtjes Sociale aprovoi protokollin për administrimin e strehëve për viktimat e dhunës në familje dhe trafikimit gjatë periudhës së pandemisë së COVID-19. Protokolli siguron shërbime për viktimat e dhunës në familje dhe trafikimit duke ndjekur njëkohësisht udhëzimet për distancimin social. Ministria postoi një videomesazh me anë të të cilit u kujtonte qytetarëve të raportonin çdo rast të dyshuar për dhunë në familje dhe vuri në dispozicion një numër telefoni falas si edhe numrin e policisë në faqen e internetit.

Deri në muajin nëntor, hetuesit dhe prokurorët kishin regjistruar 81 raste të dyshuara për sulm seksual. Po kështu, deri në nëntor, hetuesit dhe prokurorët regjistruan 4313 raste të dhunës në familje, gjashtë prej të cilave ishin vrasje. UNICEF-i raportoi 370 çështje të dhunës në familje deri në muajin gusht, duke rezultuar kështu në më pak raste të referuara në vitin 2020 në krahasim me vitin 2019. OJQ-të raportuan nivele të larta të dhunës në familje drejtuar grave. Sipas një sondazhi të vitit 2018 që përfshinte gratë nga mosha 18 deri në 74 vjeçe, të cilin e shpërndau Programi i Zhvillimit i OKB-së në muajin mars 2019, 52.9 për qind e grave të anketuara raportuan se kishin qenë objekt i dhunës apo ngacmimit seksual gjatë jetës së tyre.

Qeveria administronte një strehë për mbrojtjen e të mbijetuarave të dhunës në familje dhe tri streha për viktimat e trafikimit njerëzor të cilat pranonin edhe viktima të dhunës në familje. Në vitin 2018, qeveria vuri në punë një qendër për menaxhimin e krizave për viktimat e sulmit seksual, në Qendrën Spitalore Universitare në Tiranë. Ministria e Shëndetësisë dhe Mbrojtjes Sociale raportoi se deri në dhjetor qendra kishte trajtuar 20 viktima, 14 prej të cilave ishin të mitura.

Ngacmimi seksual: Ligji ndalon ngacmimin seksual, por zyrtarët rrallë e zbatuan këtë. Komisioneri për Mbrojtjen nga Diskriminimi në përgjithësi administroi raste të ngacmimit seksual dhe mund të vendoste gjoba.

Detyrimi për kontrollin e popullsisë: Nuk pati raportime për aborte me detyrim apo sterilizim të pavullnetshëm nga ana e autoriteteve qeveritare.

Diskriminimi: Ligji garanton status ligjor dhe të drejta të njëjta për gratë ashtu si edhe për burrat, por qeveria nuk e zbatoi efektshëm ligjin. Gratë ishin më pak të përfaqësuara në shumë fusha në nivelet e larta. Ligji detyron pagesë të barabartë për punë të barabartë, megjithëse shumë punëdhënës privatë nuk e zbatuan plotësisht këtë dispozitë. Në shumë komunitete, gratë përjetuan diskriminim shoqëror bazuar në normat tradicionale shoqërore të cilat i bëjnë gratë të varura nga burrat.

Pati raportime për diskriminim në punësim. Deri në muajin gusht, Komisioneri për Mbrojtjen nga Diskriminimi mori 83 ankesa për diskriminim në punësim, 54 prej të cilave ishin ndaj njësive publike dhe 29 ndaj njësive private. Ankesat ngrinin pretendime për diskriminim bazuar kryesisht në lidhjet politike, kushtet shëndetësore ose paaftësi. Komisioneri vendosi në favor to punëmarrësve në nëntë raste, pesë prej të cilave ishin ndaj njësive publike dhe katër ndaj njësive private. Deri në muajin gusht, Komisioneri kishte marrë 11 ankesa me bazë gjinore për diskriminim dhe vendosi në favor të punëmarrësit në një rast. Në rastin e përmendur, Komisioneri për Mbrojtjen nga Diskriminim vendosi kundër kompanisë “Trans Adriatica Spiecapag” për largimin nga puna të një punonjëseje grua për shkak të shtatzënisë, statusit si nënë, dhe gjinisë.

Përzgjedhja e seksit të fëmijës mbi parapëlqimin gjinor: Sipas shifrave zyrtare, në vitin 2019 raporti i djemve me vajzat në lindje ishte 108 me 100. Nuk pati përpjekje të mbështetura nga qeveria për të trajtuar këtë disbalancë.

**Fëmijët**

Regjistrimi i lindjes: Individi merr nënshtetësinë nga lindja në vend ose duke patur një prind nënshtetas. Nuk pati raportime për diskriminim në regjistrimin e lindjes, por kërkesat rënduese për vendbanim dhe dokumente për të kryer regjistrimin paraqitën vështirësi për regjistrimin e fëmijëve për shumë prindër të komuniteteve rome dhe egjiptiano-ballkanas të cilët nuk kishin vendbanime të dokumentuara ligjërisht. Ligji për gjendjen civile jep shtysë financiare për regjistrimin e lindjes.

Fëmijët e lindur nga migrantë të brendshëm, përfshirë disa familje rome ose familje të kthyera nga jashtë shtetit, shpesh nuk kishin certifikata lindjeje apo dokumente të tjera ligjore dhe, si rrjedhojë, nuk mund të ndiqnin shkollën ose të merrnin shërbime.

Arsimi: Ndjekja e shkollës është e detyruar deri në klasën e nëntë ose deri në moshën 16 vjeçare, cilado vjen e para, por shumë fëmijë, në veçanti në zona rurale, e lanë shkollën më parë për të punuar me familjet e tyre. Prindërit duhet të blejnë mjetet shkollore, librat, uniformat dhe ngrohëset e klasave për disa prej tyre; këto ishin aq të shtrenjta sa bëheshin pengesë për shumë familje, në veçanti familjet rome dhe anëtarë të pakicave të tjera.

Fëmijët nga klasa e parë deri në klasën e katërt kanë të drejtën me ligj të marrin tekstet shkollore falas. Për shkak të nevojës për përdorimin e materialeve të dërguara *online* gjatë pandemisë, qeveria ofroi tekste shkollore falas për nxënësit nga klasa e parë deri në klasën e shtatë; fëmijët me nevoja të veçanta kishin të drejtë të merrnin tekste shkollore falas nga klasa e parë deri në klasën e dymbëdhjetë.

Martesa e hershme dhe me detyrim: Megjithëse mosha minimale me ligj për martesë është 18 vjeç, autoritetet nuk e zbatuan gjithnjë ligjin. Martesat nën moshë ndodhën më shumë në zonat rurale dhe brenda komuniteteve rome.

Shfrytëzimi seksual i fëmijëve: Ndëshkimet për shfrytëzimin seksual me pagesë të një fëmije variojnë nga tetë deri në 15 vjet burgim. Vendi ka një ligj që dënon përdhunimin; mosha minimale për marrëdhënie seksuale me pëlqim është 14 vjeç. Ndëshkimi i parashikuar me ligj për përdhunimin është burgim nga pesë deri në 15 vjet. Në rrethana të rënduara, ndëshkimi mund të shkojë deri në dënim me burgim të përjetshëm. Ligji ndalon prodhimin ose shpërndarjen e pornografisë me fëmijë; ndëshkimet janë dënim me burg nga tre deri në 10 vjet. Zotërimi i pornografisë me fëmijë është gjithashtu i paligjshëm.

Autoritetet në përgjithësi zbatuan efektshëm ligjin kundër përdhunimit dhe shfrytëzimit seksual të të miturve, por OJQ-të raportuan se rrallë u zbatua ligji që ndalon pornografinë me fëmijë. Qeveria raportoi se, deri në muajin nëntor, 13 fëmijë ishin shfrytëzuar seksualisht, por nuk pati raste që përfshinin pornografi. Në fillim të muajit qershor, dolën raportime për një vajzë 14-vjeçare e cila ishte përdhunuar dhe më pas shfrytëzuar seksualisht; videot e abuzimit me të u postuan *online.* Çështja ka shkuar për gjykim.

Fëmijët e zhvendosur: Pati shumë fëmijë të zhvendosur dhe fëmijë në rrugë, në veçanti në komunitetin rom. Disa fëmijë rruge lypnin dhe disa prej tyre u kthyen në viktima trafikimi. Meqenëse ligji ndalon procedimin penal të fëmijëve nën moshën 14 vjeç për vjedhje, herë pas here banda kriminale përdornin fëmijët e zhvendosur për të plaçkitur shtëpi.

Fëmijët në institucione përkujdesjeje: OJQ-të e konsideronin njësinë për ndalimin e migrantëve në Karreç si të papërshtatshme për fëmijët dhe familjet. Qeveria bëri përpjekje të shmangte dërgimin e fëmijëve atje, duke i dërguar në njësinë e hapur për migrantë në Babrru.

Disa OJQ ngritën shqetësime rreth transparencës së trajtimit të fëmijëve që ishin në kujdesin institucional shtetëror. Ligji lejon nxjerrjen e fëmijëve nga kujdesi në institucione për në familje kujdestare, por qeveria dhe bashkitë nuk e kanë shfrytëzuar shpesh këtë mundësi.

Deri në muajin gusht, Drejtoria e Përgjithshme e Burgjeve raportoi se ishin 17 të mitur në sistemin e drejtësisë, asnjë prej të cilëve nuk kishte marrë dënimin. Vendi kishte mungesa të mjediseve të mjaftueshme për paraburgim në pritje të dënimit për fëmijët, edhe pse Instituti i të Miturve në Kavajë, i vetmi institucion në vend për autorët e mitur, ishte i mjaftueshëm për popullsinë së cilës i shërbente. Drejtoria raportoi se numri i të miturve në paraburgim në pritje të gjykimit dhe në mjedise paraburgimi kishte rënë për shkak të dënimeve alternative.

Rrëmbime ndërkombëtare të fëmijëve: Vendi është palë e Konventës së Hagës për Aspektet Civile të Rrëmbimit Ndërkombëtar të Fëmijëve, e vitit 1980. Shikoni *Raportin Vjetor për Rrëmbimin Ndërkombëtar Prindëror të Fëmijëve* të Departamentit të Shtetit në faqen: <https://travel.state.gov/content/travel/en/International-Parental-ChildAbduction/for-providers/legal-reports-and-data/reported-cases>.

**Antisemitizmi**

Raportet tregojnë se pati 40 deri në 50 hebrenj që jetonin në vend. Nuk pati raportime për veprime antisemitizmi. Në muajin shtator, Valentina Leskaj, ish-ministre e qeverisë, iu bashkua Bordit Këshillues për Lëvizjen Kundër Antisemitizmit, duke u bërë kështu anëtarja e parë myslimane e këtij bordi.

**Trafikimi i personave**

Shikoni *Raportin mbi Trafikimin e Personave* të Departamentit të Shtetit në faqen:  
<https://www.state.gov/trafficking-in-persons-report/>.

**Personat me aftësi të kufizuara**

Kushtetuta dhe ligjet ndalojnë diskriminimin e personave me aftësi të kufizuara fizike, ndjesore, intelektuale dhe mendore. Megjithatë, punëdhënësit, shkollat, ofruesit e shërbimit shëndetësor dhe ofruesit e shërbimeve të tjera shtetërore herë pas here u përfshinë në diskriminim. Ligji urdhëron që ndërtesat e reja publike të ofrojnë mundësi të arritshme për personat me aftësi të kufizuara, por qeveria e zbatoi ligjin vetëm në mënyrë sporadike.

Deri në muajin gusht, Komisioneri për Mbrojtjen nga Diskriminimi kishte marrë dy ankesa me pretendime për diskriminim ndaj individëve me aftësi të kufizuara dhe mori vendime në favor të ankimuesve në pesë raste. Në një rast, komisioneri vendosi kundër zyrës rajonale të arsimit në Elbasan për refuzimin e punësimit të një mësueseje për shkak të aftësive të kufizuara të saj.

Qeveria sponsorizoi agjencitë e shërbimeve sociale për të mbrojtur të drejtat e personave me aftësi të kufizuara, por këto agjenci kishin mungesë fondesh për të zbatuar si duhet programet e tyre. Kufizimet në burime dhe mungesa e infrastrukturës e bënë të vështirë pjesëmarrjen e plotë të personave me aftësi të kufizuara në çështjet qytetare. Qendrat e votimit shpesh ishin në mjedise që kishin mungesë infrastrukture për këta persona. Një studim i vitit 2018 nga “World Vision” dhe “Save the Children” raportoi se asnjë prej 10 bashkive të përfshira në sondazh nuk kishte një plan të hiqte pengesat ndaj informacionit, komunikimit dhe lëvizshmërisë së personave me aftësi të kufizuara dhe as kishin buxhet të posaçëm për të trajtuar këtë problem.

**Anëtarët e pakicave kombëtare/racore/etnike**

Pati pretendime për diskriminim ndaj anëtarëve të komuniteteve rome dhe egjiptiano-ballkanike, përfshirë në banesa, punësim, kujdes shëndetësor dhe arsim. Disa shkolla nuk pranuan nxënës romë dhe egjiptiano-ballkanas, veçanërisht nëse nxënësit paraqiteshin të varfër. Shumë shkolla që pranuan nxënës romë i marxhinalizuan ata në klasa, ndonjëherë duke i vendosur fizikisht të ndarë nga nxënësit e tjerë.

Deri në muajin gusht, Komisioneri për Mbrojtjen nga Diskriminimi kishte marrë 12 ankesa për diskriminim mbi bazë race dhe përkatësie etnike dhe vendosi në favor të ankimuesit në dy raste. Në një rast, komisioneri vendosi kundër bashkisë së Fierit dhe ndërmarrjes së ujësjellës-kanalizimeve të kësaj bashkie për diskriminim ndaj disa familjesh rome. Komisioneri i urdhëroi bashkinë dhe ndërmarrjen që t’u ofronin familjeve ujë pa ndërprerje. Kur bashkia dhe ndërmarrja nuk u bindën, komisioneri u vendosi gjoba.

Qeveria miratoi legjislacionin për pakicat zyrtare në vitin 2017, por i mbetej ende të miratonte të gjitha rregulloret zbatuese. Ligji garanton status zyrtar pakice për nëntë pakica kombëtare pa bërë dallim ndërmjet grupeve kombëtare dhe etno-gjuhësore. Qeveria i përkufizoi grekët, maqedonasit, arumunët (vllahët), romët, egjiptiano-ballkanasit, malazezët, boshnjakët, serbët dhe bullgarët si pakica kombëtare. Legjislacioni parashikon arsim në gjuhën e pakicës dhe përdorim të dy gjuhëve zyrtare për njësitë administrative vendore në të cilat pakicat janë vendosur tradicionalisht ose në të cilat pakicat përbëjnë deri në 20 për qind të të gjithë popullsisë. Pakica etnike greke u ankua për mungesën e vullnetit nga ana e qeverisë për të njohur komunitetet etnike greke jashtë “zonave të pakicës” të kohës së komunizmit.

**Aktet e dhunës, diskriminimi dhe abuzime të tjera të bazuara në orientimin seksual dhe identitetin gjinor**

Ligji ndalon diskriminimin e bazuar në orientimin seksual, përfshirë edhe në punësim. Zbatimi i ligjit në përgjithësi ishte i dobët. Deri në muajin gusht, Komisioneri për Mbrojtjen nga Diskriminimi kishte marrë njoftim për një rast diskriminimi mbi bazë orientimi seksual, të cilin komisioneri e nisi kryesisht dhe vendosi se kishte patur diskriminim.

Orientimi seksual dhe identiteti gjinor janë ndër klasat e mbrojtura nga ligji i vendit për krimet e urrejtjes. Pavarësisht ligjit dhe mbështetjes formale të qeverisë për të drejtat e lezbikeve, homoseksualëve, biseksualëve, personave transgjini dhe atyre ndërgjini, zyrtarët publikë ndonjëherë bënë deklarata homofobe.

**Stigma sociale lidhur me HIV-in dhe SIDA-n**

Ligji ndalon diskriminimin ndaj personave me HIV ose SIDA. Shoqata Shqiptare e Njerëzve që Jetojnë me HIV dhe SIDA raportoi se stigma dhe diskriminimi përbënin shkaqe që individët të mos testoheshin për të parë nëse kishin HIV, gjë që çon në diagnostikimin e vonuar dhe si rrjedhojë marrje të vonuar të shërbimeve të kujdesit dhe mbështetjes. Personat që jetojnë me HIV dhe SIDA u përballën me diskriminim në punësim, dhe fëmijët që jetonin me HIV u përballën me diskriminim në shkollë.

**Seksioni 7. Të drejtat e punëtorëve**

**a. Liria e grupimit në shoqata dhe e drejta për marrëveshje kolektive**

Ligji, rregulloret përkatëse dhe statutet parashikojnë të drejtën për shumicën e punëtorëve të formojnë sindikata të pavarura, të kryejnë greva të ligjshme dhe të bëjnë marrëveshje kolektive. Ligji ndalon diskriminimin ndaj sindikatave dhe siguron rikthimin në punë për punëtorët e pushuar për shkak të veprimtarisë në sindikatë.

Ligji i ndalon anëtarët e ushtrisë dhe zyrtarët e lartë të qeverisë të bëhen pjesë e sindikatave dhe kërkon që një sindikatë të ketë së paku 20 anëtarë që të mund të regjistrohet. Ligji siguron të drejtën për të bërë grevë për të gjithë punonjësit me përjashtim të personelit të domosdoshëm mjekësor dhe spitalor, për personat që ofrojnë shërbime të kontrollit të trafikut ajror ose shërbime të burgjeve dhe punonjësve të repartit të zjarrfikësve. Veprimtaria e grevës ndalohet në “raste të veçanta”, si për shembull në rast katastrofe natyrore, gjendje lufte, situata të jashtëzakonshme dhe raste ku liria e zgjedhjeve është në rrezik. Punonjësit që nuk përjashtohen për shkak të posteve të tyre e ushtruan të drejtën për të bërë grevë.

Ligji siguron mbrojtje të kufizuar për punonjësit që ofrojnë shërbime shtëpiake dhe punonjësit migrantë. Sindikatat e punonjësve në përgjithësi ishin të dobëta dhe të politizuara. Punonjësit që përfshihen në greva të paligjshme mund të detyrohen të paguajnë për dëmet e shkaktuara për shkak të veprimeve të grevës.

Zbatimi i ligjit nga qeveria mbeti gjerësisht jo i efektshëm, pjesërisht për shkak të përhapjes së punësimit informal. Burimet për të kryer inspektime dhe për të kompensuar shkeljet ishin të pamjaftueshme. Ndëshkimet rrallë u zbatuan dhe nuk ishin në përpjesëtim të drejtë me ndëshkimet sipas ligjeve të tjera që mbulojnë mohimin e të drejtave civile. Procedurat administrative dhe gjyqësore iu nënshtruan vonesave të gjata dhe apelimeve. Procedurat e arbitrazhit lejuan vonesa të mëdha të cilat kufizuan mbrojtjen e punonjësve kundrejt veprimtarisë kundër sindikatës.

Punonjësit civilë në të gjitha fushat kanë të drejtë kushtetuese të organizohen dhe të bëjnë marrëveshje kolektive dhe ligji përcakton procedurat për mbrojtjen e të drejtave të punonjësve nëpërmjet marrëveshjeve për diskutim kolektiv. Sindikatat që përfaqësonin punëmarrësit e sektorit publik bënë marrëveshje drejtpërdrejt me qeverinë. Diskutimet kolektive të efektshme mbetën të vështira sepse punëmarrësit shpesh u bënin rezistence organizimit të sindikatave dhe veprimtarive të tyre. Në këtë mjedis, marrëveshjet e diskutimeve kolektive, edhe kur arriheshin të bëheshin, ishin të vështira për t’u zbatuar.

**b. Ndalimi i punës me detyrim**

Ligji ndalon të gjitha format e punës me detyrim, por qeveria nuk e zbatoi gjithmonë efektshëm ligjin. Mungesa e bashkërendimit mes ministrive dhe zbatimi sporadik i procedurave standarde të veprimit penguan zbatimin. Ndëshkimet ishin të rrepta mjaftueshëm për të frenuar shkeljet, por ato rrallë u zbatuan. Disa organizata të zbatimit të ligjit i trajnuan punonjësit e tyre për të përvetësuar një qasje me në qendër viktimën për viktimat e trafikimit të qenieve njerëzore. Qeveria vazhdoi të identifikonte viktima të punës së detyruar dhe procedoi penalisht e dënoi një numër të vogël trafikuesish.

Inspektorati i Punës nuk raportoi asnjë rast pune të detyruar në sektorin formal gjatë këtij viti. Shikoni Seksionin 7.c. për raste që përfshijnë fëmijët në punën e detyruar në sektorin informal.

Shikoni gjithashtu *Raportin e Trafikimit të Qenieve Njerëzore* të Departamentit të Shtetit në faqen: <https://www.state.gov/trafficking-in-persons-report/>.

**c. Ndalimi i punës së të miturve dhe mosha minimale për punësim**

Ligji përcakton si moshë minimale për punësim moshën 16 vjeçare, por lejon fëmijët në moshën 15 vjeç të punësohen në punë “të lehta” që nuk ndërhyjnë në shkollimin e tyre. Fëmijët nën moshën 18 vjeç mund të punojnë përgjithësisht vetëm në punë të kategorizuara si “të lehta.” Fëmijët mund të punojnë deri në dy orë në ditë dhe deri në 10 orë në javë kur janë duke ndjekur shkollën gjatë vitit akademik dhe deri në gjashtë orë në ditë dhe deri në 30 orë në javë kur shkolla është e mbyllur. Fëmijët nga mosha 16 deri në moshën 17 vjeç mund të punojnë deri në gjashtë orë në ditë dhe deri në 30 orë në javë nëse puna është pjesë e arsimit profesional të tyre. Sipas ligjit, Inspektorati Shtetëror i Punës dhe Shërbimeve Shoqërore (ISHPSHSH), nën Ministrinë e Financës dhe Ekonomisë, është përgjegjës për zbatimin e kërkesave të moshës minimale nëpërmjet gjykatave, por ky inspektorat nuk e zbatoi mjaftueshëm ligjin.

Inspektorët e punës hetuan sektorin formal të punës, ndërkohë që pjesa më e madhe e punës së të miturve kryhej në sektorin informal. Pati fëmijë që u përfshinë në mbledhjen e materialeve të riciklueshme metal dhe plastikë, të korrave bujqësore në ferma të vogla, shitje mallrash të vogla në sektorin informal, shërbim pijesh dhe ushqimi në bare dhe restorante, në industrinë e rrobave dhe në miniera. Pati raportime se fëmijët punon si shitës në dyqane, në lavazhe për larje makinash, si punëtorë në fabrika tekstilesh ose si lustraxhinj për lyerje këpucësh. Pati disa raportime të shkëputura se fëmijët ishin objekt i punës së detyruar në fushat e kanabisit në vitin 2019. Numri i fëmijëve të përfshirë në aktivitete rruge (si për shembull lypja ose shitja e artikujve të imët) u rrit gjatë periudhës së verës, në veçanti përreth zonave turistike.

Pati fëmijë të cilët iu nënshtruan lypjes dhe veprimtarisë kriminale me detyrim. Disa prej fëmijëve që lypnin në rrugë ishin lypsa brej dy ose tre brezash. Kërkimet tregojnë se lypja ka nisur që në moshën katër ose pesë vjeçare. Ndonëse ligji e ndalon shfrytëzimin e fëmijëve për lypje, policia në përgjithësi nuk e zbatoi ligjin, megjithëse bënë përpjekje më të mëdha për ta zbatuar gjatë këtij viti. Në disa raste, policia ndaloi prindërit e fëmijës së gjetur duke lypur në rrugë dhe i referoi fëmijët në kujdesin përkatës te shërbimet e fëmijëve. Agjencia Shtetërore për të Drejtat e Fëmijëve vazhdoi të identifikonte dhe administronte rastet e fëmijëve të rrugës të identifikuara nga njësi të lëvizshme identifikimi.

Në vitin 2013, viti më i afërt për të cilin ka statistika të disponueshme, agjencia qeveritare e statistikave dhe Organizata Ndërkombëtare e Punës përllogaritën se 54000 fëmijë ishin përfshirë në punë të detyruar brenda vendit. Një numër prej 43000 fëmijësh punonin në fermë dhe peshkim, 4400 në sektorin e shërbimeve dhe 2200 në hotele dhe restorante. Afërsisht 5 përqind e fëmijëve ishin punonjës të mitur.

ISHPSHSH-ja nuk kryente inspektim për punonjësit e mitur përveçse kur kishte ndonjë ankesë specifike. Shumica e inspektimeve të punës u kryen në fabrika këpucësh dhe tekstilesh, në *call centers* dhe në ndërmarrje të shitjes me pakicë; zyrtarët gjetën disa raste të punësimit të të miturve gjatë inspektimeve të tyre. Ndëshkimet rrallë vlerësoheshin dhe nuk ishin në përpjestim të drejtë me ato që vendoseshin për krime të tjera serioze. Deri në muajin korrik, ISHPSHSH-ja raportoi 101 fëmijë nën moshën 18 vjeçare të regjistruar për punë, 88 për qind e të cilëve ishin në sipërmarrje prodhimi.

OJQ-ja “Terre des Hommes” raportoi se pandemia e COVID-19 mund t’i ketë përkeqësuar shkeljet e legjislacionit për punën e të miturve. Kufizimi i lëvizjes dhe masat e tjera kundër COVID-19 sollën prirje të reja shfrytëzimi, si për shembull lypja derë-më-derë dhe punë rruge gjatë pasdites dhe natës.

Shikoni gjithashtu *Të Dhënat mbi Format më të Këqija të Punës së të Miturve* të Departamentit të Shtetit në faqen: <https://www.dol.gov/agencies/ilab/resources/reports/child-labor/findings>.

**d. Diskriminimi në lidhje me punësimin dhe zanatin**

Ligjet e punës ndalojnë diskriminimin në punësim për shkak të racës, ngjyrës së lëkurës, gjinisë, moshës, aftësive të kufizuara fizike ose mendore, besimeve politike, gjuhës, kombësisë, fesë, familjes, statusit HIV/SIDA ose origjinës shoqërore. Qeveria nuk e zbatoi ligjin dhe ndëshkimet nuk ishin në përpjesëtim të drejtë me ato që jepeshin sipas ligjeve të tjera lidhur me mohimin e të drejtave civile. Komisioneri për Mbrojtjen nga Diskriminimi raportoi se shumica e pretendimeve për diskriminim përfshinin racën, orientimin seksual, gjendjen ekonomike ose aftësinë e kufizuar.

Ka ligje që ndalojnë gratë të përfshihen në punë që kërkon ngritje peshash prej më shumë se 20 kilogramë.

**e. Kushtet e pranueshme të punës**

Paga minimale kombëtare ishte më e lartë se pragu i varfërisë në nivel kombëtar. ISHPSHSH-ja dhe autoritetet e taksave janë përgjegjës për zbatimin e pagës minimale, por ata patën numër të pamjaftueshëm personeli për të zbatuar përputhshmërinë.

Ndonëse ligji përcakton javën e punës me 40 orë, marrëveshjet individuale dhe kolektive ishin ato që zakonisht përcaktonin në të vërtetë javën e punës. Ligji siguron pushime vjetore të paguara, por vetëm punonjësit në tregun formal të punës gëzuan të drejta për pushime të paguara. Shumë persona në sektorin privat punuan gjashtë ditë në javë. Ligji kërkon periudha pushimi dhe pagesë shtesë për punën jashtë orarit, por punëdhënësit nuk i zbatuan gjithnjë këto garanci. Qeveria rrallë zbatoi ligjet e lidhura me numrin maksimal të orëve të punës, kufizimet mbi punën jashtë orarit ose pagesën shtesë për punën jashtë orarit, në veçanti në sektorin privat. Këto ligje nuk vlenin për punonjësit migrantë ose punonjësit në sektorin informal, të cilët përbënin 56 për qind të ekonomisë, sipas pasqyrës së Organizatës Ndërkombëtare të Punës në vitin 2019 *Pasqyra e Ekonomisë Informale në Shqipëri*.

ISHPSHSH-ja është përgjegjëse për zbatimin e standardeve dhe rregulloreve për shëndetin dhe sigurinë profesionale dhe ndonëse këto ishin në rregull për industritë kryesore, në përgjithësi mungonte zbatimi i tyre. Shkeljet e standardeve të pagave dhe sigurisë profesionale ndodhën më shpesh në industritë tekstile, ato të këpucëve, ndërtimit dhe minierave. Burimet dhe inspektimet nuk ishin të mjaftueshme dhe ndëshkimet nuk ishin në përpjesëtim të drejtë me ato që jepeshin për krime të ngjashme. Agjencitë e zbatimit të ligjit kishin mungesa në instrumente për zbatimin e mbledhjes së gjobave dhe, si rrjedhojë, rrallë i zbatuan ato për shkelësit. Numri i inspektorëve ishte i pamjaftueshëm për të zbatuar përputhshmërinë. Inspektorët e patën autoritetin për të bërë inspektime të panjoftuara dhe për të nisur masa ndëshkuese.

Punëtorët shpesh nuk mund të dilnin vetë nga situatat që rrezikonin shëndetin ose sigurinë e tyre pa rrezikuar punësimin. Punëdhënësit nuk i mbrojtën efektshëm punëmarrësit në këtë situatë. Deri në muajin tetor, pati 137 aksidente serioze industriale që shkaktuan vdekjen ose lëndime të rënda të punëtorëve.